આ ઋતુમાં શરદી-ઉધરસ થવાનો ભય વધુ રહે છે. એવામાં પોતાના શરીરની રોગપ્રતિકારક ક્ષમતા વધારવા માટે આરોગ્ય નિષ્ણાતો તમને પોતાના આહારમાં કુદરતી એન્ટી ઑક્સિડન્ટને જોડવાનું સૂચન કરે છે. આથી શિયાળામાં તમે તમારા ભોજનમાં આમળાંને જરૂર જોડો. જો સીધા ન ખાઈ શકતા હો તો કાં તો મુરબ્બાની રીતે અથવા તો પછી તેનો રસ કાઢીને તેને પોતાની ખાણીપીણીમાં સમાવિષ્ટ કરો. જો તમે વજન ઘટાડવા માટે પરેજી પાળતા હો તો પછી આમળાનો મુરબ્બો ખાવાના બદલે આમળાનો રસ પીવો તે વધુ સારું છે. તલ અને ગોળના લાડુ ઠંડીથી બચાવ માટે શ્રેષ્ઠ ઉપાય મનાય છે એટલે જ તો શિયાળામાં અને ખાસ તો મકરસંક્રાંતિ પર તલની કે સિંગની ચીકી ખાવામાં આવે છે. શિયાળામાં સૂકા મેવા, બદામ વગેરેનું સેવન પણ લાભદાયક હોય છે. તેને પલાળીને ખાવ અથવા દૂધમાં મેળવીને ખાવ. અથવા તો પછી સૂકા મેવાનો ભૂકો કરીને તેને દૂધમાં મેળવીને પ્રૉટીન શેક જેવું બનાવી લો.